Helge Adam Møller (KF), 2004-10-21:
Alle nye opfindelser kan jo bruges og misbruges, og der er nogle mennesker og måske indimellem også nogle partier, der, hver gang man kommer til noget nyt, kun ser på de negative konsekvenser og så siger: Uh nej, hvad kan det her ikke ende med, så lad os stoppe her.
Det synes jeg ikke er særlig klogt.
Tænk på elektriciteten, da den blev taget i brug for lidt over hundrede år siden, og dampmaskinen og bilen.
Alle de tre ting – elektricitet, dampmaskiner og automobiler – har jo en række negative konsekvenser.
Bare tænk på bilerne, de slår omkring 150.000 mennesker ihjel over hele jorden hvert år, 432 her i Danmark.
Så umiddelbart burde vi jo sige, at vi slet ikke vil have biler – bare de aldrig havde opfundet dem.
Men vi må også indrømme, at eksempelvis automobilet har langt flere positive sider, end det har negative.
Vi vil jo nødig undvære det i dag.
Derfor synes jeg, at man, hver gang man behandler sådan et spørgsmål, som her kloning og genmodificering, må se på, hvad der er af fordele, og hvad der er af ulemper; altså hvad det kan bruges til, og hvad det kan misbruges til.
Og dét, det kan misbruges til, er selvfølgelig det, vi her i Folketinget og andre steder skal søge af al magt at sætte grænser for og forhindre.
Men hvad er i det hele taget kloning og genmodificering?
Jeg tror såmænd, der er masser både i Folketinget og i befolkningen, der ikke er helt klar over det.
Jeg vidste det da i hvert fald ikke, før jeg i 1997 første gang hørte om fåret Dolly, som var opstået som en kopi af et andet får.
Så begyndte jeg at finde lidt ud af, hvad det drejede sig om.
Kloning af dyr betyder jo i virkeligheden, at man fremstiller et andet dyr, som er fuldstændig identisk med det, man havde.
Det vil sige, for sådan at snakke om mennesker, at så kunne man sige, at det er en slags enægget tvilling, man laver.
Og det var jo altså det, der første gang skete med fåret Dolly i 1997.
Man kan klone på forskellige måder, men det er meget teknisk, og jeg er ikke engang sikker på, at jeg selv hundrede procent har forstået teknikken i det.
Hvad betyder så genmodificering?
Det betyder, at et dyr kunstigt får ændret sine arveanlæg.
Det får altså nogle andre gener.
Gener taler vi jo indimellem om i forbindelse med vores børn.
Vi kan sige, at vores datter har arvet moderens intelligens og faderens stædighed.
Jeg tør i hvert fald ikke sige det modsatte, så får jeg ballade med nogle kvinder.
Det er altså her, man på dyr kan ændre arveanlæggene eller generne.
Man kan ændre det på to måder: Man kan gøre det, således at det dyr, man ændrer arveanlæggene på, er det eneste dyr, man påvirker, og ikke de eventuelle unger, dyret får senere, eller man kan med den teknik, der findes i dag, ændre arveanlæggene, således at de unger, som dyret eventuelt får senere, også får de nye kunstige arveanlæg.
Både kloning og genmodificering, som jeg prøvede her at forklare, godt nok lidt populært, kan jo bruges og misbruges.
Det er altså ligesom med elektriciteten og automobilet.
Jeg mener, det er vores opgave her i Folketinget at sikre os, at misbrug undgås, og at denne teknik, som vi nu har fået mulighed for at bruge, kun bruges, hvor det er til gavn for menneskeheden.
For at undgå misbrug fastsætter denne lov nu helt klart, i hvilke tilfælde – og kun de tilfælde – der må anvendes kloning og genmodificering, M007.fm Page 411
Monday, November 1, 2004 10:03 AM
og det skal i hvert enkelt tilfælde afgøres af Dyreforsøgstilsynet.
Hvad er det så for områder?
Det er, når det drejer sig om forskning, som er rettet mod at forbedre sundhed og miljø for os mennesker både i Danmark, i Kina og andre steder.
Dér må vi anvende det, hvis det er formålet.
Vi må også anvende det i forbindelse med fremstilling eller avl af dyr, når disse dyr producerer stoffer, som er til væsentlig gavn for sundhed og miljø, altså eksempelvis til at opfinde nye vacciner, så man kan bekæmpe hiv og aids eller malaria eller tilsvarende.
Og endelig når det drejer sig om forskellige former for undervisning af personer, som i fremtiden skal beskæftige sig med kloning og genmodificering.
Og der synes jeg sådan set, det er smart, at de mennesker, som eventuelt i fremtiden skal gøre nogle af de ting, som loven giver mulighed for, kan man undervise.
Så alt i alt synes jeg, det er et godt lovforslag, der regulerer det, således at vi kun anvender denne nye teknik, hvor den ikke kan misbruges, men er til gavn for menneskeheden.
Nej, det mener jeg bestemt ikke.